
PA_NonLegDec

MIŠLJENJE
Odbor za građanske slobode, pravosuđe i unutarnje poslove poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
<RepeatBlock-Dec>
1.	primjećuje da se, u usporedbi s 2022., broj predmeta Ureda europskog javnog tužitelja (EPPO) 2023. gotovo udvostručio na 1927 aktivnih istraga; pohvaljuje plodonosan rad EPPO-a 2023., među ostalim 139 optužnica, 339 predmeta povezanih s PDV-om i više od 200 istraga o provedbi instrumenta NextGenerationEU; nadalje, primjećuje da EPPO ostvaruje sve više osuđujućih presuda protiv počinitelja prijevara u Uniji pred nacionalnim sudovima; 
2.	pohvaljuje blisku suradnju EPPO-a i Revizorskog suda, osobito u otkrivanju sumnji na počinjenje kaznenih djela koja spadaju u njegovu nadležnost i koja uključuju države članice sudionice;3.	pozdravlja povećanje odobrenih sredstava za proračun EPPO-a 2023. godine, koji je u konačnici iznosio 64,6 milijuna EUR, što je omogućilo povećanje broja članova osoblja za 11 % u toj godini; prima na znanje predviđanje da će njegove resurse dodatno opteretiti ubrzanje isplate sredstava u okviru instrumenta NextGenerationEU za pokrivanje naglog povećanja radnog opterećenja EPPO-a, čiji se broj predmeta od 2022. do 2023. povećao za 70 %, a broj istraga za 58 %, te porast njegova članstva; naglašava važnost dodatnog financiranja i povećanja broja osoblja kako bi se EPPO mogao učinkovito boriti protiv organiziranog kriminala, štititi financijske interese EU-a i braniti vladavinu prava, što su ključni prioriteti EU-a; žali zbog toga što se prijedlogom Komisije za proračun EPPO-a za 2025. i stajalištem Vijeća toj agenciji ne osiguravaju dostatna sredstva za ispunjavanje njezina mandata; naglašava da EPPO ostvaruje velike financijske povrate za Uniju, što je vidljivo iz zapljene 1,5 milijardi EUR 2023., te poziva na namjensko povećanje sredstava u okviru sljedećeg višegodišnjeg financijskog okvira (VFO) za razdoblje 2028. – 2034. kako bi se osiguralo da i dalje može ispunjavati svoje ciljeve i obveze;
4.	uviđa važnost holističkog pristupa borbi protiv gospodarskog kriminala, primjerice prijevara i korupcije, te konvencionalnijih vrsta kriminala kao što su trgovina drogom i trgovina ljudima jer su te kriminalne aktivnosti često povezane; podsjeća da bi Komisija u svojem predstojećem evaluacijskom izvješću trebala pažljivo analizirati na koje kategorije kaznenih djela treba proširiti mandat EPPO-a kako bi on bio najbolje pripremljen za ispunjavanje svoje uloge; u međuvremenu, postojeću nadležnost EPPO-a da istražuje organizirani kriminal i pranje novca, kada su povezani s prijevarama koje utječu na financijske interese EU-a, trebalo bi popratiti odgovarajućim sredstvima i učinkovitom suradnjom s Europolom te analizirati kako bi aktivnosti i istrage EPPO-a mogle postati učinkovitije i djelotvornije te predstaviti zakonodavni prijedlog uz tu evaluaciju; u tom pogledu podsjeća na planove povjerenika McGratha da se evaluacija ubrza;
5.	ističe ključnu ulogu povrata imovine stečene kaznenim djelima za vjerodostojno odvraćanje od organiziranog kriminala; pozdravlja sudjelovanje EPPO-a u međunarodnim mrežama kako bi se dodatno unaprijedile njegove aktivnosti povrata imovine; naglašava da Komisija treba pozvati EPPO da sudjeluje u novoosnovanoj mreži za suradnju u području povrata i oduzimanja imovine; napominje da pravovremena i učinkovita istraga i kazneni progon kaznenih djela povezanih s prijevarama mogu dovesti do znatnih ušteda za proračun Unije i proračune država članica;
6.	naglašava važnu ulogu EPPO-a u pristupu Unije borbi protiv korupcije i zloporabe sredstava Unije; izražava svoje zadovoljstvo zbog toga što u EPPO-u sudjeluju 24 države članice i poziva preostale države članice da se također pridruže ili da im se uskrati mogućnost neizravnog upravljanja sredstvima EU-a; poziva Komisiju da u idućim izvješćima strogo nadzire razinu suradnje država članica s EPPO-om i da nastavi aktivan dijalog s državama članicama koje nisu pridružene kako bi se EPPO-u učinkovito olakšalo obavljanje njegovih zadaća; naglašava činjenicu da bi takav dijalog trebalo održavati i s državama članicama koje su već pridružene EPPO-u radi rješavanja poteškoća u borbi protiv povreda vladavine prava i korupcije te da im treba pružiti potporu u pogledu praktične provedbe povezanih preporuka u godišnjim izvješćima o vladavini prava; ponavlja, međutim, pozive Europskog parlamenta da članstvo u EPPO-u bude preduvjet za primanje sredstava iz fondova EU-a te da mandat EPPO-a treba proširiti; pozdravlja sudjelovanje Švedske i Poljske u EPPO-u, što je potvrđeno u siječnju, odnosno srpnju 2024.;
7.	pozdravlja činjenicu da je 2023. u EPPO imenovano osam novih europskih tužitelja i 35 novih delegiranih europskih tužitelja; ponavlja da EPPO svoju ulogu može ispuniti samo ako uživa potpunu pravosudnu neovisnost, a ona proizlazi iz objektivnog postupka imenovanja na temelju zasluga; potiče države članice da u tom smislu doprinose potpunoj neovisnosti Ureda europskog javnog tužitelja;
8.	potiče kontinuiranu i pojačanu suradnju između EPPO-a i OLAF-a, u skladu s pravilima tih institucija i obvezom OLAF-a da bez nepotrebne odgode prijavljuje EPPO-u sumnju na kriminal, kako bi mu omogućio da se bori protiv prijevara, korupcije i financijskog kriminala koji utječu na financijske interese Unije; podržava daljnji razvoj zajedničkih inicijativa, razmjene informacija i koordiniranih djelovanja između EPPO-a i OLAF-a jer je takva suradnja ključna za zaštitu financijskih interesa Unije, jačanje borbe Unije protiv financijskog kriminala te osiguravanje djelotvorne i učinkovite upotrebe resursa Unije.

</RepeatBlock-Dec>

